Fl-aħħar sigħat diversi tfajliet Maltin ħadu l-qata’ ta’ ħajjithom wara li ritratti personali tagħhom, ħafna minnhom għarwenin spiċċaw induru fuq l-internet u l-mobile. Waħda mit-tfajliet vittmi ta’ dan l-abbuż u li tkellmet ma’ TVM.com.mt qalet li qatt ma kienet l-intenzjoni tagħha li r-ritratt privat li kienet bagħtet lill-eks sieħeb tagħha bil-mobile, jispiċċa mal-erbat ijieh tad-dinja virtwal. L-istorja jidher li bdiet meta grupp żgħir ta’ guvintur ħolqu grupp sigriet fuq Facebook. F’dan il-grupp, il-ġuvintur allegatament bdew ixerdu ritratti ta’ tfajliet Maltin, uħud minnhom għarwenin u li x’aktarx kisbu waqt li kienu f’relazzjoni intima ma’ tfajliet. Mill-grupp sigriet fuq Facebook, dawn ir-ritratti spiċċaw fuq website pubblika li allegatament inħolqot fl-aħħar sigħat u li fiha bdew jidhru uħud mir-ritratti. Jidher li ftit sigħat biss wara, uħud mit-tfajliet stess, uħud minnhom taħt l-età, ipprotestaw ma’ min hu responsabbli mill-website u eventwalment ħafna mir-ritratti tneħħew. Madankollu, ir-ritratti laħqu nxterrdu u jinsabu fil-pussess ta’ aktar nies. Aktar tard, min qed imexxi dan is-sit pornografiku kiteb li ser ikompli itella’ dawn it-tip ta’ ritratti iżda li jkunu imżelġin b’mod li l-persuni ma jkunux identifikati. TVM.com.mt tkellem esklussivament ma’ waħda mit-tfajliet li sfat vittma ta’ dan it-tixrid ta’ ritratti, ”kont għarusa barrani meta jien kont ngħix Malta u hu jgħix barra konna nibgħatu messaġġ lil xulxin tipo inti x’inti tagħamel? x’qed tiekol? u anke ritratti personali  konna nibgħatuhom bil- whatsapp. Mid-dehra minn seraqli l-mobile daħalli fil-messaġġi privati u mid-dehra qassamhom ma’ ħaddiehor.” Viżibilment imbikkija, it-tfajla esprimiet ir-rabja tagħha meta saret taf li wieħed mir-ritratti privat tagħha li kienet bagħtet lill-ex sieħeb tagħha, spiċċa imperreċ fuq l-internet u b’messaġġi bil-mobile, ”Il-fatt li ċertu nies jieħdu ċertu impressjoni dwarek, tħossok redikola. Jekk inti għandek relazzjoni ma’ ħaddiehor dik ir-relazzjoni hija bejnek u bejnhu u mhux relazzjoni ma’ ħaddiehor.” It-tfajla spjegat li ma kienitx l-intenzjoni tagħha li dawn ir-ritratti jinxterrdu fuq l-internet, tant li kienet ħassrithom mill-mobile. Appellat tfajliet oħrajn biex qatt ma jieħdu ritratti ta’ dan it-tip għax kif seħħ fil-każ tagħha, qatt ma taf fejn jistgħu jispiċċaw: ”Trid toqgħod attenta hux meta għandek ritratti fuq il-mobile personali tieghek. Il-mobile huwa personali imma mhux tiegħek għax bħal ma ġara lili, il-mobile insteraq allura sar propjetà ta’ ħaddiehor. La darba l-mobile tiegħi sar ta’ ħaddiehor, il-Bambin jaf x’jista jsir minnu.” Fuq il-paġna tagħha fuq facebook, anke l-kantanta Ira Losco esprimiet it-tħassib tagħha dwar dan wara li uħud minn sħabha spiċċaw vittmi ta’ dan it-tixrid ta’ ritratti. Hija ddeskriviet lill-irgiel responsabbli wara dawn l-atti bħala ‘cyber bullies’. Storja: Dorothy Falzon